Sagen kort

Kinas præsident skulle ikke generes af tibetanske flag

Den 15. juni 2012 besøger Kinas præsident, Hu Jintao, København. Det får flere demonstranter til at møde op med tibetanske flag på præsidentens rute gennem byen for at protestere mod Kinas besættelse af området.

Betjente fra Københavns Politi reagerer ved at tilbageholde demonstranter og tage flagene fra dem.

22. september 2015 finder Østre Landsret, at politiet handlede ulovligt i et af tilfældene.

I oktober 2015 nedsætter daværende justitsminister Søren Pind (V) en undersøgelseskommission, som skal kaste lys over politiets rolle i sagen.

I december 2017 konkluderer Tibet-kommissionen i sin beretning, at behandlingen af de protibetanske aktivister var i klar strid med grundloven, politiloven og den europæiske menneskerettighedskonvention. To ledende politifolk, Claus Hjelm Olsen og Henrik Oryé, har gjort sig skyldige i klare ulovligheder og fyldt Folketinget med »urigtige, vildledende og ufyldestgørende« oplysninger, skriver kommissionen.

Også deres nærmeste chef, politiinspektør Mogens Lauridsen, kan kritiseres for at have sovet i timen og ikke sat sig ind i en operationsbefaling, hvor der står, at Kinas præsident Hu Jintao skulle skånes for synet af protibetanske demonstranter i København. Men i modsætning til sine to kolleger Hjelm Olsen og Oryé er der ikke fornødent grundlag for at rejse en disciplinærsag mod Lauridsen, der havde det overordnede ansvar for den operative indsats ved præsidentbesøget.

Siden 2015 har alle tre ledende politifolk været forflyttet fra deres stillinger i Københavns Politi, og Hjelm Olsen og Oryé er nu tiltalt for at have løjet i retten under klagesagen

Tibetkommissionen lægger til grund, at hverken tidligere ministre, topembedsmænd, politidirektører, PET-chefer eller andre i de øverste luftlag kendte til den ulovlige ordre i operationsbefalingen og vildledningen af Folketinget.

Vis mere